A Bizottság 1594/1999/EK rendelete

(1999. július 20.)

egy takarmány-adalékanyag engedélyezési feltételeinek módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1411/1999/EK bizottsági rendelettel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 3. és 9j. cikkére,

(1) mivel Ausztria, Finnország és Svédország csatlakozási okmánya XV. melléklete VII. szakasza E. pontja 1. alpontja (4) bekezdése második francia bekezdésének harmadik francia albekezdése engedélyezi Svédország számára, hogy 1997. december 31-ig fenntartsa a hangyasav (E 236) takarmány-adalékanyagként való alkalmazását korlátozó jogszabályát;

(2) mivel a csatlakozási okmány XV. mellékletében megállapított rendelkezésekkel összhangban Svédországnak részletes tudományos okfejtést kellett csatolnia a fent említett adalékanyaggal kapcsolatos közösségi szabályozás kiigazítására vonatkozó kérelméhez;

(3) mivel Svédország 1997. június 27-én és december 9-én benyújtotta okfejtését;

(4) mivel a Bizottságnak döntést kell hoznia a hangyasav tárgyában Svédország által benyújtott kiigazítási kérelemről;

(5) mivel úgy tűnik, hogy ki kell egészíteni az említett tartósítószer engedélyezésének feltételeit;

(6) mivel a hangyasav felhasználóit tájékoztatni kell arról, hogy betiltásra kerül a hangyasav önállóan, vagy más savakkal alkotott, és több mint felerészben hangyasavat tartalmazó keverékben történő alkalmazása nedves, feldolgozatlan gabonafélék aerob savas tartósítására, mivel bizonyos körülmények között magas aflatoxinszintet eredményezhet;

(7) mivel az e rendeletben előírt intézkedések összhangban vannak a Takarmányok Állandó Bizottságának véleményével,

ELFOGADTA EZT A RENDELETET:

1. cikk

A tartósítószerek közé sorolt E 236 adalékanyag (hangyasav) engedélyezési feltételei helyébe a 70/524/EGK irányelv rendelkezéseivel összhangban az e rendelet mellékletében foglaltak lépnek.

2. cikk

Az 1. cikktől eltérően az 1999. szeptember 1. előtt forgalomba hozott és az e rendeletben foglaltaknak nem megfelelő címkével ellátott hangyasav 1999. december 31-ig forgalomban maradhat.

3. cikk

Ez a rendelet 1999. szeptember 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. július 20-án.

a Bizottság részéről

Franz Fischler

a Bizottság tagja

[1] HL L 164., 1999.6.30., 56. o.

[2] HL L 270., 1970.12.14., 1. o.

--------------------------------------------------

MELLÉKLET

"EK-szám | Adalékanyag | Kémiai képlet és leírás | Állatfaj vagy állatkategória | Maximális életkor | Legkisebb megengedhető tartalom | Legnagyobb megengedhető tartalom | Egyéb rendelkezések | Az engedélyezés időtartama |

a teljes értékű takarmányra számítva (mg/kg) | a teljes értékű takarmányra számítva (mg/kg) |

E 236 | Hangyasav | CH2O2 | Valamennyi állatfaj és állatkategória | – | – | – | A használati utasításban feltüntetendő: "Tilos hangyasavat használni akár önállóan, akár más savakkal alkotott és több mint 50 %-ban hangyasavat tartalmazó keverékben 15 %-ot meghaladó nedvességtartalmú feldolgozatlan gabonafélék aerob savas tartósítására" | Határozatlan" |

--------------------------------------------------